Mikko Salmio

Mikko Salmio (s. 13. heinäkuuta 1991 Jämsä) on suomalainen entinen jääkiekkoilija, pelipaikaltaan vasen laitahyökkääjä. Hän pelasi urallaan SM-liigaa JYPissä, Porin Ässissä ja Vaasan Sportissa yhteensä 498 runkosarjaottelua tehopistein 57+76=133 ja 39 pudotuspeliottelua tehopistein 3+5=8. Salmio voitti JYPissä SM-pronssia vuosina 2013, 2015 ja 2017 sekä European Trophyn mestaruuden vuonna 2013. Salmio toimi joukkueen varakapteenina vuosina 2020–2022 sekä ennen tätä Ässien varakapteenina kaudella 2019–2020. Hän pelasi uransa viimeisen kauden 2023–2024 Tšekin toiseksi korkeimmalla sarjatasolla 1. česká hokejová ligan Berani Zlínissä, jossa Salmio jatkoi vielä syksyllä 2024. Jätetyttyään seuran hän ilmoitti pelaajauransa päättyneen marraskuussa 2024.
Ura.
Salmio on JYPin kasvatti. Hän jakoi kaudella 2006–2007 Riku Pitkäsen kanssa kahdeksalla osumallaan joukkueen C-nuorten sisäisen maalipörssin voiton runkosarjassa. Kauden 2010–2011 päätteeksi Salmio voitti A-nuorten Suomen-mestaruuden.
Kaudeksi 2011–2012 Salmio teki vuoden mittaisen Mestis-sopimuksen D Teamin kanssa. Joukkueen nimi muuttui kuitenkin JYP-Akatemiaksi ennen kauden alkua. Hän jäi joukkueessa kuitenkin vielä pieneen rooliin ja pelasi 18 runkosarjaottelua tehopistein 1+1=2. Salmio pelasi myös kaksi ottelua JYPin A-nuorissa. Toukokuussa 2012 hän teki vuoden mittaisen jatkosopimuksen JYP-Akatemian kanssa.
Kaudella 2012–2013 Salmio nousi JYP-Akatemian varakapteeniksi. Hän teki SM-liigadebyyttinsä JYPissä 19. syyskuuta 2012 vieraissa Turun Palloseuraa vastaan, kun joukkueesta oli sivussa loukkaantumisen vuoksi Antti Jaatinen. Salmio sai ottelussa jääaikaa 6.08 minuuttia. Liigauransa avausmaalin hän teki 5. tammikuuta 2013 vieraissa SaiPaa vastaan. NHL:n työsulun päätyttyä Salmio vakiinnutti loppukaudella paikkansa JYPissä, missä tulokaskausi toi lähinnä kolmosketjussa yhteensä 28 runkosarjaottelussa tehot 3+1=4 ja 11 playoff-ottelussa kaksi syöttöpistettä. Hän voitti kauden päätteeksi SM-pronssia. Helmikuussa 2013 Salmio teki 2+1-vuotisen jatkosopimuksen JYPin kanssa.
Ensimmäisellä kokonaisella SM-liigakaudellaan 2013–2014 Salmio teki 56 runkosarjaottelussa tehot 7+7=14 sekä seitsemässä playoff-ottelussa yhden maalin. Hän voitti JYPissä European Trophyn mestaruuden. Marraskuussa 2014 JYP käytti Salmion sopimuksessa olleen option ja teki vuoden mittaisen jatkosopimuksen hänen kanssaan. Kauden 2014–2015 päätteeksi Salmio voitti SM-pronssia. Kaudella 2015–2016 hän teki SM-liigan yhden kauden piste-ennätyksensä tehoilla 11+14=25. Salmio voitti JYPin sisäisen tehotilaston lukemalla +14. Marraskuussa 2015 hän teki vuoden mittaisen jatkosopimuksen joukkueen kanssa. Kaudella 2016–2017 Salmion tehopisteet runkosarjassa laskivat vain viiteen syöttöpisteeseen ja hän haki kahdeksan ottelun verran pelituntumaa JYP-Akatemian vahauudesta. Salmio voitti kauden päätteeksi SM-pronssia.
Kaudeksi 2017–2018 Salmio siirtyi kaksivuotisella sopimuksella Porin Ässiin. Hänen kautensa päättyi kuitenkin loukkaantumiseen vain 37 ottelun jälkeen vuoden 2017 viimeisessä ottelussa. Helmikuussa 2019 Salmio teki Ässien kanssa vuoden mittaisen jatkosopimuksen. Kaudeksi 2019–2020 hänet nimettiin takaisin joukkueen varakapteeniksi. Salmio oli kymmenellä osumallaan Ässien kolmanneksi paras maalintekijä. Hän voitti myös joukkueen sisäisen tehotilaston lukemalla +6.
Kaudeksi 2020–2021 Salmio palasi 1+1-vuotisella sopimuksella JYPiin. Hänet nimettiin joukkueen varakapteeniksi. Kauden 2021–2022 jälkeen maaliskuussa 2022 JYP vahvisti, että Salmio ei jatka seurassa.
Salmio siirtyi kaudeksi 2022–2023 vuoden mittaisella sopimuksella Vaasan Sportiin. Hän oli loukkaantumisen vuoksi sivussa alkukauden, kunnes Salmio palasi kaukaloihin marraskuussa 2022. Hän teki 30 pelaamassaan ottelussa kuitenkin vain yhden maalin.
Lokakuussa 2023 Salmio siirtyi kahden viikon tryoutille Tšekin toiseksi korkeimmalle sarjatasolle 1. česká hokejová ligan Berani Zlíniin oltuaan ilman sopimusta alkukauden 2023–2024. Joukkueessa pelasi entuudestaan hänen ystävänsä ja JYPistä tuttu joukkuetoveri Aleksi Salonen. Saman kuun puolessa välissä Salmio sai seuraan loppukauden kattavan jatkosopimuksen. Pudotuspeleissä hän oli tehoilla 9+2=11 Zlínin paras pistemies ja maalintekijä. Salmio eteni joukkueen kanssa aina 1. ligan finaaleihin, mutta mestaruuden vei lopulta kuitenkin VHK Vsetínin otteluvoitoin 4–1. Syyskuussa 2024 hän palasi Zlíniin kuukauden mittaiselle tryoutille oltuaan alkukauden ilman sopimusta. Lokakuun lopulla seura tiedotti, että Salmion koejakso ei johtanut jatkosopimukseen. Muutamaa päivää myöhemmin marraskuussa hän vahvisti "Keskisuomalainen"-sanomalehdelle lopettavansa pelaajauransa.
Pelityyli.
"Jatkoaika.com"-verkkolehden mukaan Salmio oli pelityyliltään puolustava hyökkääjä, joka pelasi useimmiten rikkovassa roolissa alemmissa ketjuissa ja sai vastuuta alivoimalla. Ässien entisen urheilutoimenjohtaja Jari Korpisalon mukaan hän on monipuolinen pelaaja, joka tuo kamppailuvoimaa etenkin maalinedustalle.